季長出示子蒼詩次其韻蓋子蒼見衡嶽圖而作也
作者：釋德洪
朝代：宋

paragraphs: 曉烟幻出千萬峰，個中我曾如懶融。
天公亦妬飽清境，戲推墮我塵網中。
人生萬□無不有，道士寧知爲老楓。
去年雪夜宿絕頂，笑聲響落千巖風。
今年千巖在掌握，烟雨又復分西東。
磨錢作鏡照千里，必也高人非畫工。
季長胸中自邱壑，吐辭便覺春無功。
韓侯玩世難共語，精神滿腹仍疏通。
酒闌耳熱眩紅碧，醉語撼子崔嵬胸。
遙知墮幘笑不答，但見玉頰回渦紅。